DECRETO 154/2010, do 16 de setembro, polo que se declara, en concreto, a utilidade pública e se dispón a urxente ocupación dos bens e dereitos afectados polo proxecto construtivo 2ª fase da travesía do Mao, no termo municipal do Incio. (Clave LU/10/036.02).
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 24/09/2010

Con data do 11 de maio de 2010 a Dirección Xeral de Infraestruturas resolveu aprobar o proxecto construtivo 2ª fase da travesía do Mao, no termo municipal do Incio. (Clave LU/10/036.02).
A xustificación da urxencia de ocupación dos bens e dereitos precisos para a execución desta actuación vén motivada pola necesidade de acadar unha mellora en materia de seguridade viaria, sobre todo con relación aos peóns, aumentando o largo das beirarrúas e construíndo estas onde non existían; creación dun paseo peonil protexido do tráfico rodado; incorporación de nova iluminación que mellora a visibilidade e, finalmente, increméntase a seguridade na ponte sobre o río Mao, aumentando o largo da calzada a dous carrís e colocando beirarrúas, beiravías e varandas para a protección dos peóns.
No que atinxe á accesibilidade, inclúense neste proxecto novos carrís co que se aumenta a capacidade da estrada, desconxestionando o tráfico e reducindo os tempos de percorrido. Tamén se mellorará a accesibilidade dos peóns e particularmente das persoas con minusvalidez, xa que a actuación cumpre coas prescricións da normativa de supresión de barreiras arquitectónicas.
Por último, e máis polo miúdo, mellorarase o sistema de abastecemento e saneamento de augas adecuado ás novas necesidades de servizo para os cidadáns, colocaranse chapas de pedra na ponte, conseguindo unha mellor integración paisaxística no contorno e aumentando a vida útil da referenciada ponte, mellorarase a drenaxe, evitando futuras inundacións e finalmente levarase a cabo a construción dun muro de contención, para prever posibles corrementos de terras.
A competencia para efectuar a declaración de urxente ocupación tena atribuída a Xunta de Galicia, en virtude do artigo segundo do Decreto 156/1982, do 15 de decembro, sobre asunción de transferencias en materia de estradas e a súa asignación ao departamento competente, actualmente a Consellería de Medio Ambiente, Territorio e Infraestruturas.
En virtude de todo o exposto, e en aplicación do artigo 28.2º do Estatuto de autonomía de Galicia e dos artigos 10 e 52 da Lei de expropiación forzosa, en relación con previsto no artigo 16 da Lei 4/1994, do 14 de setembro, de estradas de Galicia, por proposta do conselleiro de Medio Ambiente, Territorio e Infraestruturas e logo de deliberación do Consello da Xunta de Galicia na súa reunión do día dezaseis de setembro de dous mil dez,
DISPOÑO:
Artigo único.-Declarar a utilidade pública e a urxente ocupación dos bens e dereitos necesarios e que se concretan no expediente administrativo instruído así como en calquera das modificacións que sexa necesario realizar para a súa execución, para efectos de expropiación do proxecto construtivo 2ª fase da travesía do Mao, no termo municipal do Incio. (Clave LU/10/036.02).
Santiago de Compostela, dezaseis de setembro de dous mil dez.
Alberto Núñez Feijóo
Presidente
Agustín Hernández Fernández de Rojas
Conselleiro de Medio Ambiente, Territorio
e Infraestruturas